Man vas ná vals kaping-aantygingsArgieffoto: https://pixabay.com ŉ 29-jarige man verskyn Maandag in die Port Elizabeth-landdroshof op aanklagte van meineed nadat hy ŉ kaping aangemeld het wat nooit plaasgevind het nie. Kol. Priscilla Naidu, woordvoerder van die polisie, het gesê die man is deur ŉ “vroulike metgesel” besteel. Die man het volgens die polisie aangevoer hy is Vrydagaand tussen 22:00 en 23:00 gekaap toe hy op die hoek van Parliament- en Rosestraat in Port Elizabeth gestop het om te urineer. Volgens hom is hy deur drie mans genader wat hom terug in sy motor gedwing het en met hom na Havelockstraat gery het en hom daar van sy kontant, selfoon en motorsleutel beroof het. ŉ Saak van kaping is by die Humewood-polisiestasie aanhangig gemaak. “Speurders het gevoel die man se weergawe van gebeure is verdag en by nadere ondersoek is daar vasgestel hy het gelieg. Hy was saam met ŉ vroulike passasier in die motor in Havelockstraat. Daar is hy van sy sleutels, kontant en beursie beroof.” Die man is gevolglik in hegtenis geneem. Genl.maj. Funeka Siganga, bevelvoerder van die Mount Road-polisiëringsgebied, het gesê sulke gevalle het ŉ ernstige impak op dienslewering, hulpbronne en mannekrag.